Linda Lillevik

Linda Trast Lillevik (født 9. juli 1964 i Alta) er en samisk og norsk barnebokforfatter. Hun er utdannet bibliotekar, og har også jobbet som journalist. Lillevik har mange år bak seg som amatørskuespiller, og har vært tekstforfatter for flere revygrupper. 

Linda Trast Lilleviks barnebøker varierer i tema og uttrykk, fra dyreeventyr til sorgbeabeiding og fotodokumentar. De mest kjente er en serie på tre fotobilledbøker laget sammen med fotografen Kjell Ove Storvik, om Kristine, en jente med Downs syndrom: Klart jeg kan!, Klart vi tør! og Skoleklart. Denne trilogien er oversatt og utgitt i Japan. Boka Evas reise er en hyllest til Hurtigruten og dens betydning for kystnorge. Utgivelsen er på både norsk, engelsk og tysk i samme utgave. Hun har også skrevet en biografi for barn og unge om kunstneren Kaare Espolin Johnson (2007). Boka Skriv revytekster (2009), er en inspirasjonsbok, som gir et innblikk i skriveprosessen knyttet til et utvalg av hennes revytekster. Høsten 2021 lanserer Lillevik sin første samiske billedbok for barn, Nils på Njukčagáisá / Niillas Njukčagáissás. Den er basert på fortellinger fra skuespilleren Nils Utsi sin barndom. Boka er utgitt både på norsk og nordsamisk. 

Linda Trast Lillevik er bosatt i Kabelvåg i Vågan i Nordland. Hun har fått Nordland fylkes forfatterstipend 2007 og stipend fra Norsk Revyforfatterfond 2009.

Bibliografi 
 Velklang og lystig leven : glimt fra en 100-årings historie – 1994
 Lofotjenta Julie – billedbok, 1995
 Måsungen Åsmund – billedbok, 1998
 Klart jeg kan! – billedbok, 1998
 Evas reise – billedbok, 1999
 Klart vi tør! – billedbok, 2000
 Typisk pingvin! – faktabok for barn, 2002
 Skoleklart! – billedbok, 2002
 Kom farmor! – billedbok, illustrert av Dagfinn Bakke, 2005
 Eventyrlige Espolin; glimt fra et kunstnerliv – fagbok for ungdom, 2007
 Skriv revytekster! – fagbok, illustrert av Dagfinn Bakke, 2009
 Fly med! : Skarvene fra Utrøst – billedbok m/ CD, illustrert av Dagfinn Bakke, musikk av Ola Bremnes, 2014
 Fommel & Fjas – billedbok, illustrert av Alexander Harr Lillevik, 2016
 Nils på Njukčagáisá/Niillas Njukčagáissás – billedbok basert på barndomsminner fortalt av Nils Reidar Utsi, illustrert av Sissel Horndal, 2021
 Amina og Abel i dragekamp – fantasybok for barn, 2023

Priser 
 «Hederspris», Norsk Revyfaglig senter 2003
 Jack Berntsens kulturpris 2006
 «Beste tekst», Revyfestivalen 2007

Referanser 

Norske barnebokforfattere
Norske komikere
Norske bibliotekarer
Norske journalister
Personer fra Alta kommune
Personer fra Vågan kommune